I lang tid har det foregått en bitter krig mellom Universitetet i Oslo og voksesalongen Wax on Wax off. Disputten startet allerede i sommer, men konflikten tok virkelig fyr i desember. Da satte voksesalongen, som ligger i første etasje på Frederikke-bygningen på Blindern, opp en reklamebukk rett utenfor sine lokaler.

Reklamebukken inneholdt et tilbud på såkalt «brazilian wax» – en teknikk for å fjerne alt kjønnshår ved hjelp av voks – og var illustrert med et bilde av en kvinne i truse. Det fikk universitetet til å reagere. En UiO-ansatt flyttet bukken til innsiden av salongen og ga beskjed om at reklamen ikke var tillatt.

Terapeutene svarte med å sette bukken ut igjen – nå med et klistremerke med teksten «Censored by UiO» over trusa.

Det fikk UiO til å se rødt. I dokumenter Universitas har fått innsyn i, truer universitetet med at det vil få konsekvenser for leieforholdet om reklamen blir stående.

– All profilering på reklamebukker må fremstå kjønnsnøytrale. Vi har allerede fått flere henvendelser vedrørende denne profileringen. Regner med at dette var en glipp som ikke gjentar seg, står det i en e-post fra seksjonssjef Morten Langerud.

I høst fikk UiO selv kritikk for å ikke være kjønnsnøytrale: –⁠ Jeg blir provosert

Ulovlig reklame?

Det som startet med uenighet om en reklamebukk har nå utviklet seg til en heftig krangel der begge parter anklager hverandre for grove løgner. Voksesalongen hevder at Universitetet i Oslo fjernet reklamen på grunn av upassende innhold. Men til Universitas bedyrer eiendomsdirektør John Skogen at all reklamering på universitetet er forbudt.

– Det er ikke lov å reklamere ved UiO. Universitetet og studentparlamentet er enige om at vi skal ha et reklamefritt campus, sier eiendomsdirektør John Skogen.

På tross av dette forbudet er gangene på Frederikke fulle av reklamebukker. Karrieresenteret, Deiglig, Diggbar, Kutt, OSI Tennis, Tacoteket, Youfood, Kan frisør og Ramen-Ya har alle reklamer. De eneste som ikke har reklame nå er voksesalongen Wax on Wax off.